На основу члана 8. став 2. тачка 2. Закона о пољопривреди и руралном разовју („Сл. гласник РС“ број 41/2009 и 10/2013 - др. Закон), члана 27. став 3. Закона о обављању саветодавних и стручних послова у области пољопривреде („Службени гласник РС”, број 30/10), члана 2. став 2. и члана 5. Уредбе о утврђивању Годишњег програма развоја саветодавних послова у пољопривреди за 2016. годину („Службени гласник РС”, број 047/2016 od 18.05.2016. год),

**Министарство пољопривреде и заштите животне средине, Управа за аграрна плаћања расписује**

**К О Н К У Р С**

**за избор правних лица и предузетника за обављање саветодавних послова из Годишњег програма развоја саветодавних послова у пољопривреди за 2016. годину**

1. Расписује се Конкурс за избор правних лица и предузетника за обављање саветодавних послова из Годишњег програма развоја саветодавних послова у пољопривреди за 2016. годину (у даљем тексту: Конкурс) за четири подручја за која нису основана привредна друштва из члана 5. став 1. Закона о обављању саветодавних и стручних послова у области пољопривреде (у даљем тексту: Закон) и то:

1. град Зајечар и општина Бољевац,
2. општине Књажевац и Сокобања;
3. град Лозница и општине Крупањ, Љубовија и Мали Зворник;
4. општине Земун, Нови Београд, Палилула, Сурчин, Гроцка и Обреновац.
5. Конкурс се расписује ради обављања саветодавних послова на подручјима из тачке 1. кроз реализацију саветодавних активности утврђених Уредбом о утврђивању годишњег програма развоја саветодавних послова у пољопривреди за 2016. годину („Службени гласник РС”, број \_\_\_\_\_, у даљем тексту: Уредба), а то су:
6. пружање стручних савета, препорука и помоћи применом индивидуалних метода рада кроз рад са одабраним пољопривредним газдинствима, рад са осталим пољопривредним газдинствима и пружање помоћи при попуњавању формулара и апликационих образаца и у изради докумената;
7. пружање стручних савета, препорука и помоћи применом групних метода рада и то радом са земљорадничким задругама, удружењима, асоцијацијама и групама пољопривредних произвођача и огледним газдинставима и одржавањем предавања, трибина, радионица, зимских школа и Демонстрационих огледа;
8. пружање стручних савета препорука и помоћи преко мас медија путем ТВ и радио наступа као и објављивањем текстова на порталу ПССС-а;
9. пружање стручних савета, препорука и помоћи преко штампаних медија и то издавањем локалног билтена, објављивањем текстова у локалном билтену, припремом, уређивањем и штампањем сопственог часописа тј. часописа ПССС-а, као и писањем и објављивањем текстова за новине;
10. праћење, прикупљање и дисеминација података;
11. остале активности за којима пољопривредни произвођачи и Министарство пољопривреде и заштите животне средине искажу потребу а у складу са Законом.
12. Право учешћа на Конкурсу имају лица који испуњавају услове из члана 5. став 2. Закона а која:

 1) подносе пријаву на Конкурс ради обављања саветодавних послова на једном, целом подручју из тачке 1. овог конкурса а регистровани су са адресом седишта на подручју за које подносе пријаву;

 2) имају најмање два возила;

 3) имају одговарајући број ангажованих пољопривредних саветодаваца који није већи од броја предвиђеног Годишњим програмом развоја саветодавних послова у пољопривреди за 2016. годину (у даљем тексту: Годишњи програм), а за области пољопривреде ближе назначене у Табели 1. Годишњег програма.

4. Испуњеност услова Конкурса утврђује комисија коју решењем образује министар надлежан за послове пољопривреде. Комисија оцењује пријаве на Конкурс по критеријумима датим у табеларном приказу (Табела 1.)

**Табела 1. Критеријуми за оцену пријаве на конкурс**

|  |  |
| --- | --- |
| **Критеријуми за оцену** | **Број бодова** |
| **1. Број бодова са Сертификата, тј. из Листе бодовања остварених резултата који се односе на завршену едукацији/тренингу из области методологије саветодавног рада и из области саветодавних послова у пољопривреди. Бодови се исказју за сваког ангажованог саветодавца.** | **Највише 20** |
| 1.1. 16-50 | 10 |
| 1.2. 51-90  | 15 |
| 1.3. >90 | 20 |
| **2. Сопствено учешће заинтресованог лица у средствима неопходним за реализацију Плана побољшања услова рада ПССС-а** | **Највише 20** |
| 2.1. без сопственог учешћа | 0 |
| 2.2. сопствено учешће до 30% бруто износа | 10 |
| 2.3. сопствено учешће >30% бруто износа | 20 |
| **3. Број удружења пољопривредних произвођача која су дала изјаву о оствареној сарадњи са подносиоцем пријаве** | **Највише 20** |
| 3.1. 0 | 0 |
| 3.2. 1-3 | 5 |
| 3.3. 4-6 | 10 |
| 3.4. >6 | 15 |
| **4. Број возила који ће заинтересовано лице користити за обављање саветодавних послова** | **Највише 20** |
| 4.1. 3-4 | 10 |
| 4.2. 5-6 | 15 |
| 4.3. 7 и више | 20 |
| **5. Искуство заинтересованог лица у обављању саветодавних послова у области пољопривреде** | **Највише 20** |
| 5.1. без искуства | 0 |
| 5.2. 1-3 година | 15 |
| 5.3. > од 3 године | 20 |

5. Уз пријаву заинтересовано лице подноси следећу документацију:

1. Основне податке о подносиоцу пријаве на Конкурс: пун назив, адреса, матични број, ПИБ, број рачуна за уплату средстава и назив банке, електронска адреса, телефон, име и презиме лица овлашћеног за потписивање уговора, као и лица за контакт;
2. Извод из Регистра привредних субјеката не старији од три месеца од дана објављивања текста Конкурса, у којем је као претежна шифра делатности наведена шифра: 0161, 0163, 0164, 7010, 7021, 7022 или 7120
3. Списак ангажованих пољопривредних саветодаваца са фотокопијама радних књижица и фотокопијама лиценци за обављање саветодавних послова;
4. Списак возила и копије саобраћајних дозвола за најмање два возила и фотокопију уговора о закупу или коришћењу, уколико саобраћајна дозвола не гласи на подносиоца пријаве;
5. Изјаву да је подносилац пријаве упознат са Уредбом о утврђивању Годишњег програма развоја саветодавних послова у пољопривреди за 2016. годину („Службени гласник РС“ број \_\_\_\_\_) и Годишњим програмом развоја саветодавних послова у пољопривреди за 2016. годину, који је саставни део назначене уредбе, те да у целости прихвата одредбе истих;
6. План активности који садржи планирани обим и динамику реализације активности, у складу са Годишњим програмом за сваког саветодавца;
7. План побољшања услова рада, који треба да садржи начин, циљ, рокове за реализацију плана, спецификацију средстава која се планирају за изградњу и/или адаптацију, уређење и/или опремање радног простора и/или за набавку потребне лабораторијске опреме и/или техничке канцеларијске опреме и/или аутомобила као и прецизно наведен износ средстава који се очекује од министарства те износ сопственог учешћа, уколико подносилац пријаве има сопствено учешће;
8. Доказе о испуњености критеријума из Табела 1.

 - За критеријум под редним бројем 1. фотокопију Сертификата о завршеној едукацији/тренингу из области саветодавних послова у пољопривреди, који издаје Овлашћена организације за послове обуке и усавршавања пољопривредних саветодаваца и пољопривредних произвођача;

 - За критеријум под редним бројем 2. доказ о учешћу сопствених средстава у реализацији Плана побољшања услова рада;

 - За критеријум под редним бројем 3. изјава удружења пољопривредних произвођача о оствареној сарадњи са подносиоцем пријаве тј. правним лицем или предузетником. Изјава треба да садржи и наведене облике сарадње тј. наведене саветодавне послове које је правно лице или предузетник обављало са наведеним удружењима (одржана предавања, радионице, трибине или зимске школе). У разматрање ће се узимати само изјаве удружења регистрованих са адресом седишта на подручју за које се подноси пријава;

 - За критеријум под редним бројем 4. списак возила, копије саобраћајних дозвола за возила и фотокопију уговора о закупу или коришћењу, уколико саобраћајна дозвола не гласи на заинтересовано лице;

 - За критеријум под редним бројем 5. уговори о обављању саветодавних послова у пољопривреди закључени са министарством у периоду од 2011-2015. године.

6. Рок за подношење пријава по овом Конкурсу је 8 дана од дана објављивања конкурса, при чему почиње тећи наредног дана од дана објављивања. Уколико последњи дан рока истиче у суботу или недељу, тј. нерадни дан, последњи дан рока истиче првог наредног радног дана.

Тражена документа подносилац пријаве доставља у копији, при чему Комисија задржава право да затражи на увид оригинал или достављање оверене копије.

Некомплетне и неблаговремене пријаве неће бити узете у разматрање.

7. Комисија након извршеног оцењивања формира ранг листу. Ранг листа се објављује на веб страницама Управе [***www.uap.gov.rs***](http://www.uap.gov.rs). Подносилац пријаве може уложити приговор на објављену ранг листу у року од 8 дана од дана објављивања. Комисија разматра уложен приговор и доноси коначан прелог ранг листе.

8. Директор Управе на основу предлога Комисије у складу са Законом којим се уређују подстицаји у пољопривреди и руралном развоју, решењем утврђује право за коришћење подстицаја подносиоцима конкурсних пријава (у даљем тексту: корисник средстава).

9. Управа и корисник средстава у складу са чланом 6. Уредбе закључују уговор. Уговором се нарочито уређују права и обавезе у погледу обављања послова предвиђених Годишњим програмом, обим послова, начин њиховог извршавања, висина накнаде за обављање тих послова, као и остала питања од значаја за извршење права и обавеза.

10. Пријаве на Конкурс достављају се на следећу адресу:

Министарство пољопривреде и заштите животне средине, Управа за аграрна плаћања, Булевар краља Александра бр. 84, 11000 Београд, са назнаком за „Kонкурс за избор правних лица и предузетника за обављање саветодавних послова из Годишњег програма развоја саветодавних послова у пољопривреди за 2016. годину.

11. Текст Конкурса биће објављен на званичној интернет страници Управе за аграрна плаћања **www.uap.gov.rs**.